**POTTERPÅSKE 2020 PREKEN**

Påsken er årets mest intense uke i kirken; fra det helt beksvarte og håpløse, til den største gleden. Jesus hylles som frigjøringshelt og konge da han kommer inn til Jerusalem palmesøndag til påskefesten. Torsdagen har han siste middagen med vennene sine, før de går ut i Getsemaneparken. Der blir Jesus arrestert og vennene stikker av. Fansen fra palmesøndag er blitt til en lynsjende mobb. Etter forhør, tortur og politisk spill, blir Jesus korsfestet og dør. Det kommer jordskjelv og mørke over jorda. Påskemorgen finner vennene til Jesus graven hans tom og husker da at han sa han skulle stå opp igjen tredje dagen. Påskeropet lyder at Guds kjærlighet er sterkere enn døden.

På gravsteinen til Lilly og Jakob Potter, står det et bibelvers, fra 1.Korinterbrev 15, 26: «Den siste fiende som tilintetgjøres det er døden.» Dèt er påskeropet: at siste ord er sagt, og at det ikke er mørkets, ondskapens og dødens ord, men at det er Guds, livets og kjærlighetens ord. Selv når pandemien herjer og krisene og utfordringene synes overveldende.

Vi hørte Henrik lese fra Romerne 8 i Bibelen: **For jeg er viss på at verken død eller liv, verken engler eller krefter, verken det som nå er eller det som kommer, eller noen makt, 39 verken det som er i det høye eller i det dype, eller noen annen skapning, skal kunne skille oss fra Guds kjærlighet i Kristus Jesus, vår Herre.**

Ingenting skal kunne skille oss fra Guds kjærlighet i Jesus Kristus, vår Herre.

Ingenting. Fordi den guddommelige kjærligheten som ga seg selv for oss alle, er sterkere enn alt som truer, ødelegger og overvelder oss. Som bibelverset på Potternes gravstein sier: Den siste fiende som tilintetgjøres er døden. Eller som vi hørte profeten Jeremia si fra Gud, til et folk som var i dyp krise: «For jeg vet hvilke tanker jeg har for dere, sier Herren, fredstanker ikke ulykkestanker. Jeg vil gi dere framtid og håp.» Det gjelder nå også.

Verden slik den er nå, er både fantastisk og forferdelig, med og uten korona. Forfatteren Bjørneboe skrev at «verden er full av stjerner og ekskrementer», og det er den virkelig. Full av kosmisk og magisk skjønnhet og drit og møkk, både bokstavelig og i overført betydning. Det kan være fristende om man har det bra, å bare lukke øynene for andres nød, for urett og lidelse som ikke rammer en selv. Men både Bibelen og Potterbøkene viser oss at det ikke nytter å lukke øynene for det som er ondt og vondt. Da bare øker ondskapen og uretten. Tvert om må vi våge å se det onde og vonde, både inni oss selv og rundt oss, og vi må våge å stå opp mot det. Sammen. Fordi vi, sitat Harry, har noe Den onde ikke har; vi har noe å tro på og kjempe for: Fellesskapet, de vi elsker, rettferdigheten, jorda vår.

I vår sekulære verden forbinder vi fort kampen mot det onde med myter og eventyr. Vi regner den ikke som virkelig. Slik gompene i Potteruniverset ikke ser sporene av den magiske verden (sånn stort sett) fordi de ikke tror på at den finnes. Vi har lett for å si «Vi tror fordi vi ser det» - men det omvendte kan også sies å være sant: «vi ser fordi vi tror det.» 90% av det vi ser ligger bak ikke foran øynene våre. Hva vi ser avhenger i stor grad av fordommene, forventningene og erfaringene våre. Det gjelder både de religiøse og ikke-religiøse blant oss☺.

Jeg tror det pågår en kamp mellom godt og ondt i verden. Potteruniverset viser oss en konstruktiv måte å forholde oss til ondskapen på. Ondskapen skal verken dyrkes eller forties. Vi skal ikke unnlate å nevne Den onde ved navn, slik magisamfunnet gjør med Voldemort. Frykt for navnet øker frykten for den som bærer navnet. Vi skal selvfølgelig heller ikke se demoner og dødsetere bak hver busk og hvert hjørne, eller for den saks skyld inne i oss selv. Men det er viktig å ta kampen mot det onde på alvor. Ellers blir det jo nokså vanskelig å forstå påsken og forstå hvorfor Jesus måtte dø?

Ja, hvorfor måtte Jesus dø? De politiske myndigheter ville vel peke på at han var eller i hvert fall ble oppfattet som en opprører, som truet lov og orden. Det jødiske lederskapet ville antakeligvis si det samme, og samtidig peke på blasfemiske uttalelser og manglende respekt for den religiøse loven. Kristen teologi har på litt ulike måter hevdet at Jesus måtte dø for å sone menneskenes synd og seire over det onde. Fellesskapet mellom Gud og mennesker forutsatte et oppgjør med det onde i oss og rundt oss, og bare Jesus som sann Gud og sant menneske kunne gjøre det.

Tenk nå på Potterfortellingen: I den siste boka erkjenner Harry at han har noe av Voldemort i seg, og at han må dø, ved Voldemorts hånd, for at Voldemort selv skal dø og de andre skal få leve. Harry går våpenløs ut i den forbudte skogen for å møte Voldemort, blir drept, våkner opp på en himmelsk versjon av Kings Chross Station! og snakker der med avdøde rektor Humlesnurr, for så å være tilbake i kroppen sin i skogen. Han blir båret som død tilbake til Galtvort, der han plutselig oppstår igjen og vinner den avgjørende kampen mot Voldemort. Har vi hørt den før? Påskeropet gjaller ut fra denne fortellingen også; om kjærligheten som gir seg selv og som er sterkere enn døden.

Harrys lynarr og kirkens korstegn kan sies å fortelle den samme historien. Lynarret i panna fikk Harry da den onde fyrst Voldemort prøvde å drepe ham med en forbannelse. Harrys mamma kastet seg mellom: hun døde, men reddet livet til sønnen sin. Harry ble bare merket med et lynarr, som både minnet ham på ondskapens og dødens realitet, og på den kjærligheten som er sterkere enn alt og som ga ham et vern i møte med den onde.

I kirken blir vi stadig tegnet med korsets tegn, som på samme måte minner oss på både ondskapens og dødens realitet, og på den guddommelige kjærligheten som er sterkere enn alt. Ingenting kan skille oss fra Guds kjærlighet i Jesus Kristus. Derfor kan Jesus si det vi hørte fra Johannes evangeliet: la ikke hjertet bli grepet av angst. Tro på Gud og tro på meg.

Det er mye å være redd for, ikke minst i disse tider. Vi kan hjelpe hverandre til å være modige og hente ut det beste i oss selv og andre. Vi kan hjelpe hverandre til å tro på Gud, tro på at Gud kjemper med oss mot det ondes makt i verden, og tro på at Guds kjærlighet i Jesus Kristus er sterkere enn alt annet. Velsignet påske – midt i alt som er.